Comme debat, question et descort fussient entre religieuses et honestes personnes l’abbé et le couvent du monastere de Saint-Lienart de Corbigny d’une part, et venerables personnes doyen et chapitre d’Ostun d’aultre, de ce et pour ce que lesdiz religieux avoient gaigié et fait gaigier Mathey Rateaul d’Auxois près de Corbigny de plusieurs gaiges et biens, comme leur homme serf et de serve condicion, si comme ilz disoient, pour ses tailles et autres debites dehuz par raison de servitude, laquelle chouse lesdiz venerables doyen et chapitre disoient estre fait en leur prejudice et contre le pourcours qu’il ont et ont leurs hommes de la terre de Marigny-sur-Yone et des appertenances, d’ancienneté, tel: c’est à savoir que se aucuns des hommes et femmes de la terre desdiz religieux se marient en aucun homme ou femme de la terre dudit Marigny appartenant auxdiz venerables et demeure en la terre dudit Marigny par an et par jour, il devient frans hons desdiz venerables de la condicion des autres hommes de la terre de Marigny sans ce qu’il soit plux tenuz de reconnoistre lesdiz religieux comme leur homme de condicion serve, et econverse se aucun hons ou femme de ladicte terre de Marigny se marie en aucun homme ou femme de ladicte terre desdiz religieux et demeure comme dit est en ycelle par an et par jour comme dit est, il devient hons desdiz religieux et de la condicion de leurs autres hommes; et pour ce que lesdix religieux avoient gaigié et fait gaigier ledit Mathey Rateaul et ses enfans lesquelx s’estoient et sont mariez en ladicte terre de Marigny aux hommes et femmes desdiz venerables, se perforcient yceulx controindre à eux paier tailles et autres servitutes comme par avant ledit mariage en venant contre ledit pourcours en troublant et empechant lesdiz venerables en la possession et saisine en laquelle ilz sont dudit pourcours ainsi comme ilz dient, il aient empetré et obtenu sur ce ung mandement, en cas de nouvelleté, du roy nostre sire et de sa cour et ycelli fait executer contre lesdiz religieux, traictié est, se il plait au roy nostredit seigneur et à sa court de parlement, entre lesdiz religieux et venerables pour bien de paix et de concorde, que ledit gaigement fait et fait faire par lesdiz religieux et tout ce qui s’en est ensuy après ce que ledit Mathey et sesdiz enffens se furent mariez en laditte terre desdiz venerables sera et soit et est tenuz pour non fait et non advenu, et lesdiz gaiges pris sur et contre luy seront restaubliz et restituez audit Mathey et à sesdiz enffans par tel et sur telle manière que parmy ce restaublissement et restitucion aucun droit nouveal ne soit et ne sera acquis auxdiz venerables ne leur droit encien bleciez ne domagiez, et auxi le droit desdiz religieux bleciez ou domagiez, et joiront lesdictes parties de leurs droiz et dudit porcours par la forme et manière qu’il faisoient et puvient faire par avant ce que aucun debat ou question en fut meuz entre eux, et des despans faiz par lesdiz venerables pour occasion de ce, se sont descendu et mis en l’ordenance de reverent pere en Dieu monsieur l’abbé de Saint-Martin d’Ostun et honorable et discrete personne maistre Nicholas, chantre d’Ostun et chancellier de Bourgongne, et senz aucun prejudice d’une partie ou d’aultre, et auxi est accordé entre lesdictes parties et consenti que obtenue licence du roy nostre sire sur ce lesdiz religieux mettront et faront mettre ledit Mathey Rateaul hors de tout procès des causes qu’il ha ou puet avoir avecques lesdiz religieux en parlement ou es requestes du palais. En tesmoin duquel consentement, nous avons outroyé auxdiz religieux nos patentes lettres scelées de nostre scel duquel usons, parmy ce que lediz religieux nous bailleront aussi leur consentement par leurs lettres patentes soubz leurs scels en la forme dessus dicte pour porter en parlement afin de passer par ledit parlement et en avoir licence et departement. Donné en nostre chapitre le samadi avant la feste de la Magdelene vint et ungniesme jour de jullet, l’an de grace mil trois cens quatre-vins, present discretes personnes messire Guillaume Ramilly, Jehan Jentis, Gauthier Seigneret et Girart Boutat, prestres beneficiers en l’eglise d’Ostun, tesmoins es chouses dessus dictes appellez et requis, l’an et jour que dessus.